text: 30 mødte op til job-samtaler i Hedensted
  15 februar 2016 kl. 09.47
  Omkring 30 ledige mødte mandag formiddag op på Aktivcentret i Hedensted for at tage imod et tilbud om en jobsamtale med en af kommunens virksomheder.
  Hedensted Kommune havde inviteret alle interesserede kontanthjælpsmodtagere til at møde op på Aktivcentret mandag morgen, hvor de fremmødte ville blive tilbudt en jobsamtale på virksomhed i løbet af de næste 14 dage.
  Omkring 30 af kommunens 700 kontanthjælpmodtagere mødte frem.
  Initiativet kommer efter, at Hedensted Kommune har mødt kritik for, at flygtninge kommer i job-forløb på bl.a. Jysks centrallager i Uldum, mens danske ufaglærte går ledige i kommunen.
  Nu får de 30 fremmødte også chancen - en enkelt af dem gik endda derfra og direkte på job som nyansat  montørassistent i Juelsminde  - en anden kan nu kalde sig lagerarbejder i Fredericia.
  14 af de fremmødte kunne forlade aktivitetscentret med en aftale om jobsamtale i lommen, mens de resterende kan forvente at blive indkaldt til en samtale indenfor de kommende to uger, garanterer Bjarke Thomsen, jobcenterleder Hedensted Kommune.
  
  